ಬೆಂಗಳೂರು ಗ್ರಾಮಾಂತರ ಜಿಲ್ಲೆ

ಬೆಂಗಳೂರು ಗ್ರಾಮಾಂತರ ಜಿಲ್ಲೆ ಕನಾ೯ಟಕ ರಾಜ್ಯದ ಒಂಜಿ ಜಿಲ್ಲೆ. ದೊಡ್ಡಬಳ್ಳಾಪುರ ಈ ಜಿಲ್ಲೆದ ಜಿಲ್ಲಾ ಕೇಂದ್ರ.

ಬೆಂಗಳೂರು ಜಿಲ್ಲೆನ್ ಬೆಂಗಳೂರು ಗ್ರಾಮಾಂತರ ಬುಕ್ಕೊ ಬೆಂಗಳೂರು ನಗರ ಪಂಡ್ದ್ ವಿಂಗಡಿಸಾಯಿ ಬುಕ್ಕೊ ಈ ಜಿಲೆ ಉಂಡಾಂಡ್. 1986ಡ್ ರಚನೆ ಆಂಡ್. ೩ನೇ ಜುಲೈ ೨೦೨೫ ಈ ಜಿಲ್ಲೆಗ್ ಬೆಂಗಳೂರು ಉತ್ತರ ಜಿಲ್ಲೆ ಪಂಡ್ದ್ ಪೊಸ ಪುದರ್ ದೀಯೆರ್. ಇತ್ತೆ ಬೆಂಗಳೂರು ಉತ್ತರ ಜಿಲ್ಲೆಡ್ ಒಟ್ಟು 4 ತಾಲೂಕುಲು ಉಂಡು ಅವು ದೇವನಹಳ್ಳಿ, ನೆಲಮಂಗಲ, ದೊಡ್ಡಬಳ್ಳಾಪುರ, ಹೊಸಕೋಟೆ.

ಈ ಜಿಲ್ಲೆ ಬೆಂಗಳೂರು ಪೇಂಟೆಗ್ ಕೈತಲ್ ಇತ್ತಿನೆಡ್ದಾವರ, ಮುಲ್ಪದ ಜನೊಕ್ಲು ಬೇಲೆಗಾದ್ ಬೆಂಗಳೂರುಗು ಪೋದು ಬರ್ಪೆರ್. ಅತ್ತಂದೆ ಜಿಲ್ಲೆಡ್ ನಗರೀಕರಣದ ಗಾಲಿ ಬೀಜೋಂದುಂಡು. ಈ ಜಿಲ್ಲೆದ ಜನಸಂಖ್ಯೆಡ್ ಎಚ್ಚ ಜನ ಕೃಷಿಕೆರ್. ಆಂಡಲಾ ಈ ಪ್ರದೇಶೊಡು ವಿಶೇಷ ಆರ್ಥಿಕ ವಲಯೊ ಬತ್ತಿನೆಡ್ದಾವರ ಸೇವೆ ಬುಕ್ಕೊ ಐಟಿ ಉದ್ಯಮೊಲುಲಾ ಬುಲೆವೊಂದುಂಡು. ದೇವನಹಳ್ಳಿ ಕೆಂಪೇಗೌಡ ಅಂತರಾಷ್ಟ್ರೀಯ ವಿಮಾನ ನಿಲ್ದಾಣದ ಕೈತಲ್ ದೇವನಹಳ್ಳಿ ಬಿಸಿನೆಸ್ ಪಾರ್ಕ್ ಬತ್ಂಡ ನನಲಾ ಎಚ್ಚ ಬೇಲೆಲು ಸೃಷ್ಟಿ ಆವು.
 ಜನಸಂಖ್ಯೆ ಬುಕ್ಕ ಬಾಸೆ
೨೦೧೧ನೇ ಇಸವಿದ ಜನಗಣತಿ ಪ್ರಕಾರ, ಬೆಂಗಳೂರು ಗ್ರಾಮಾಂತರ ಜಿಲ್ಲೆಡ್ ಒಟ್ಟು ಜನಸಂಖ್ಯೆ ೯೯೦,೯೨೩ ಇತ್ತ್ಂಡ್, ಜನಗಣತಿದ ಸಮಯೊಡು ಉಂದು ಕರ್ನಾಟಕೊದ ಕಡಿಮೆ ಜನಸಂಖ್ಯೆದ ಜಿಲ್ಲೆಲೆಡ್ ಒಂಜಿ ಆತ್ಂಡ್. ಜಿಲ್ಲೆಡ್ 2012 ಬುಕ್ಕೊ 2011 ನಡುಟು 12.31%ದಾತ್ ಜನಸಂಖ್ಯೆ ಏರೊಂದು ಬೈದ್ಂಡ್. ಮುಲ್ಪ ಒಂಜಿ ಚದರ ಕಿಲೋಮೀಟರ್ ಗ್ ಸುಮಾರ್ 309 ಜನ ಉಲ್ಲೆರ್.

ನಗರೀಕರಣ
ಬೆಂಗಳೂರು ಪೇಂಟೆಗ್ ಕೈತಲ್ ಇತ್ತ್ಂಡಲಾ, ಈ ಜಿಲ್ಲೆ ಬೆನ್ನಿ ಅದಾರಿತವಾಯಿನ ಜಿಲ್ಲೆ. ೨೦೧೧ ಜನಗಣತಿದ ಪ್ರಕಾರ, ಈ ಜಿಲ್ಲೆದ ಒಟ್ಟು ಜನಸಂಖ್ಯೆಡ್ ೨೧.೬೫% ಮಾತ್ರ ಪೇಂಟೆಡ್ ಉಲ್ಲೆರ್, ನನತ ೭೮.೩೫%, ಗ್ರಾಮೀಣ ಪ್ರದೇಸೊಡೇ ಬೆನ್ನಿದ ಒಟ್ಟುಗು ಉಲ್ಲೆರ್.

ಸಾಕ್ಷರತೆ
ಬೆಂಗಳೂರು ಗ್ರಾಮಾಂತರ ಜಿಲ್ಲೆದ ಸಾಕ್ಷರತೆದ ಪ್ರಮಾಣ ೨೦೧೧ಡ್ ೭೮.೨೯% ಆದಿತ್ತ್ಂಡ್. ರಾಷ್ಟ್ರೀಯ ಸರಾಸರಿ(೭೪.೦೪%)ನ್ ಲೆಕ್ಕ ಪತ್ತಿಂಡ ಒಂತೆ ಎಚ್ಚನೇ ಉಂಡು . ಇಂದೆಟ್ ಆಜೊಲೆನ ಸಾಕ್ಷರತಾ ಪ್ರಮಾಣ ೮೩.೯೫% ಬುಕ್ಕ ಪೊಣ್ಣುಲೆನ ಸಾಕ್ಷರತೆ ೭೨.೪೩% ಇತ್ಂಡ್. ದುಂಬುದ ಜನಗಣತಿದ ಮಾಹಿತಿನ್ ಹೋಲಿಸಾದ್ ತೂನಗ, ಲಿಂಗ ಅಂತರ ಕ್ರಮೇಣ ಕಮ್ಮಿ ಆವೊಂದುಂಡು. ಉಂದು ಶೈಕ್ಷಣಿಕ ಮೂಲಸೌಕರ್ಯೊಲೆಡ್ ಬುಕ್ಕೊ ಸರ್ಕಾರದ ಸಾಕ್ಷರತಾ ಅಭಿಯಾನೊಲೆಡ್ ಸುಧಾರಣೆಲೆನ್ ತೋಜಾವುಂಡು.
ಬಾಸೆಲು ಬುಕ್ಕೊ ಸಮುದಾಯೊಲು
ಜಿಲ್ಲೆಡ್ ಅಧಿಕೃತವಾದ್ ಗಲಸುನ, ಪಾತೆರುನ ಬಾಸೆ ಕನ್ನಡ. ತೆಲುಗು, ತಮಿಳು ಬುಕ್ಕೊ ಉರ್ದು ಪಾತೆರುನಕ್ಲುಲಾ ಮುಲ್ಪ ಉಲ್ಲೆರ್.

೨೦೧೧ನೇ ಇಸವಿದ ಜನಗಣತಿ ಪ್ರಕಾರ, ಈ ಜಿಲ್ಲೆದ ಒಟ್ಟು ಜನಸಂಖ್ಯೆಡ್ ಅನುಸೂಚಿತ ಜಾತಿಲು ೨೧.೪೪% ಬುಕ್ಕ ಅನುಸೂಚಿತ ಬುಡಕಟ್ಟ್ ಜನಾಂಗದಕುಲು ೭.೦೮% ಉಲ್ಲೆರ್.
 ಬೌಗೋಳಿಕ ಮಾಹಿತಿ
ಬೆಂಗಳೂರು ಗ್ರಾಮೀಣ ಡೆಕ್ಕನ್ ಪ್ರಸ್ಥಭೂಮಿಡ್ ಉಂಡು. ಈ ಜಿಲ್ಲೆ ಸರಾಸರಿ ಸಮುದ್ರ ಮಟ್ಟೊಡ್ದ್ 600 ಡ್ದು 900 ಮೀಟರ್ ಎತ್ತರೊಡು ಉಪ್ಪುಂಡು. ಭೂವಿಜ್ಞಾನದ ಪ್ರಕಾರ, ಈ ಜಿಲ್ಲೆಡ್ ಆರ್ಕೀಯನ್ ಸ್ಫಟಿಕ ರಚನೀಚ್ಚ ತೋಜುದು ಬರ್ಪ. ಅತ್ತಂದೆ, ನೆಲಮಂಗಲ ಬುಕ್ಕೊ ದೇವನಹಳ್ಳಿ ತಾಲೂಕುಲೆಡ್ ಗ್ರಾನೈಟ್ ತೂವರ ತಿಕ್ಕುಂಡು. ಅಂಚನೆ, ಲ್ಯಾಟರೈಟ್ (ಮುರ) ಮಣ್ಣುಲು ಹೊಸ್ಕೋಟೆ ಬುಕ್ಕೊ ದೇವನಹಳ್ಳಿದಂಚಿನ ಪ್ರದೇಶೊಲೆಡ್ ತೂವರ ತಿಕ್ಕುಂಡು.

ಬೆಂಗಳೂರು ಗ್ರಾಮಾಂತರ ಜಿಲ್ಲೆಡ್ ಕಣ್ವಾ, ಅರ್ಕಾವತಿ, ಬುಕ್ಕ ದಕ್ಷಿಣ ಪಿನಾಕಿನಿ ತುದೆಕ್ಲು ಪರಪುವ.
ಉಲ್ಲೇಕ

ವರ್ಗೊ:ಜಿಲ್ಲೆಲು
ವರ್ಗೊ:ಕರ್ನಾಟಕದ ಜಿಲ್ಲೆಲು